Di Nakapapati, Ngem Pudno
Ni Rudy Ram. Rumbaoa, Fil-Am Observer Literary Contributor
Opinion Section, Fil-Am Observer March 2010 Issue
SAKBAY nga imbaon ti Dios ni Jesus ditoy daga, nagbiag daytoy sadiay langit kas espiritu a persona. Ni Jesus ti immuna a pinarsua ti Dios isu't gapuna a maawagan daytoy nga inauna nga anak ti Dios. Ni Jesus ti kakaisuna nga Anak a pinarsua a mismo ti Dios. Nagserbi ni Jesus iti Dios sakbay a nagbalin a tao. Ni Jesus ket nasigo a trabahador iti panakaparsua iti amin ken kadagiti sabsabali pay a banag idiay langit ken iti daga. Inusar ti Dios ni Jesus kas panakangiwatna, isu't gapuna a naawagan daytoy iti "Sao."
Imbaon ti Dios ni Jesus iti daga babaen ti panangiyallatiwna ti biagna iti aanakan ni Maria, a maaw-awagan iti Birhen. Daytoy ti gapuna nga awan ti makuna a tao nga amana. Ket gapu iti daytoy, saan a nagtawid iti aniaman a basol wenno kina-imperpekto ken immoralidad a naggapu iti tao. Tallo ti makagapu no apay nga imbaon ti Dios ni Jesus iti daga: [1] Tapno isurona kadatayo ti kinapudno maipanggep iti Dios, [2] Tapno salimetmetanna ti naan-anay a kinatarnaw a maipaay a pagwadan a tuladentayo ken, [3] Tapno idatonna/iserbina ti biagna a mangruk-at kadatayo manipud basol ken ipapatay.
Idi sinalungasing ni Adan [immuna a tao] ti pammilin ti Dios, nakabasolen daytoy. Isu't gapuna a kinedngan ti Dios a matay ni Adan. Saan a sinurot ni Adan dagiti pagalagadan ti Dios isu a nagbalin nga imperpekto daytoy. Isu't gapuna a limmakay ken natay ni Adan. Ngarud, impatawid ni Adan ti basolna kadagiti amin nga annakna [kaputotan]. Daytoy ti rason no apay a lumakay, agsakit ken mataytayo met.
Perpekto a tao ni Jesus a kas met iti panakaparsua ni Adan. Nupay kasta, saan a kas ken ni Adan ta ad-adda a natulnog ni Jesus iti amin a pagayatan ken makaay-ayo iti Dios. Inaramid ni Jesus ti pagayatanna uray iti karigatan a pannubok inawatana tapno maay-ayo kenkuana ti Dios. Isu't gapuna nga impakitana ti kinaperpekto ti nataoan a panagbiagna tapno mabayadan laeng ti basol nga inaramid ni Adan. Sinubbot ni Jesus ti basol ti sangkataoan manipud ken ni Adan. Iti kasta, mawayawayaantayo iti lunod ti patay. Mapakawan dagiti amin a basol a mamati ken ni Jesus ket maipaayanda iti biag nga agnanayon.
Idi adda ni Jesus iti daga, pinaimbagna dagiti masakit, pinakanna dagiti mabisin ken pinagtalnana dagiti bagyo. Pinagungarna dagiti natay. Apay pay laeng a nagaramid kadagitoy nakakaskasdaaw a milagro? Ngamin, kinaassianna dagiti tattao. Dina kayat nga agsagabada ngem ketdi kayatna a tulongan ida. Pinaneknekanna babaen kadagiti milagrona nga isu ti Anak ti Dios. Nangaskasaba ket impakitana kadagiti tattao no anianto ti aramidenna a maipaay kadagiti natulnog a tattao inton agturay isuna kas Ari ti daga.
Natay ni Jesus ngem pinagungar ti Dios kas espiritu a parsua ken nayuli sadi langit. Ket manipud ditoy, insaad ti Dios kas Ari. Ket iti mabayag, pukawento ni Jesus ti aniaman a kinadakes ken panagsagaba iti daga.
Asino ngarud ita ti maibilang a katan-okan? Ni kadi Noe a nakalasat iti layus ken nagbalin a kapuonan ti amin a sibibiag ita? Ni Nabucodonosor, ti nagkuna nga agturay iti lubong ken nangibangon iti nakangayngayed a siudad a napanagan iti Babilonia? Wenno ni Alejandro, a nadakamat iti padto ti Biblia gapu iti nagapuananna? Ni ngata Julius Ceasar, ti nalatak a nagturay iti Roma?
Iti nakurang a 45 a tawen kalpasan iti ipapatay ni Julius Ceasar, naipasngay diay Bethlehem ti maysa nga ubing a napanaganan iti Jesus. Isu kadi ti nagbalin a katan-okan a tao? Adu iti naisurat kadagiti nadumaduma a klase ti libro kalpasan iti sangagasut a tawen a kunada: "No ikompera dagiti nagapuanan ti asino man a tao iti pakasaritaan ti lubong, napatpateg ti nagbalin nga impluensia ti naaramidan ni Jesus. Bigbigen ti kangrunaan a sibilisasion iti lubong ti baro a panawen idi naipasngay ni Jesus.
Ni Jesus ket saan a basta nalatak a tao idi un-unana. Kunada: "ni Jesus ket maysa a persona nga addaan iti kabilegan nga impluensia- saan laeng iti daytoy napalabas a dua a milenio no di ket iti intero a pakasaritaan ti sangataoan."*
_________________________
ilo_Latn eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk